Document ID: 32006R0716

PADOMES REGULA (EK) Nr. 716/2006
(2006. gada 5. maijs),
ar ko piemēro galīgu antidempinga maksājumu attiecībā uz Ķīnas Tautas Republikas izcelsmes dedzinātā (aglomerētā) magnēzija importu
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu,
ņemot vērā Padomes Regulu (EK) Nr. 384/96 (1995. gada 22. decembris) par aizsardzību pret importu par dempinga cenām no valstīm, kas nav Eiropas Kopienas dalībvalstis (1), (turpmāk - “pamatregula”), un jo īpaši tās 9. pantu un 11. panta 2. punktu,
ņemot vērā Komisijas priekšlikumu, kas iesniegts pēc apspriešanās ar Padomdevēju komiteju,
tā kā:
A. PROCEDŪRA
1. Spēkā esošie pasākumi
(1)
Ar Padomes Regulu (EK) Nr. 3386/93 (2) 1993. gada decembrī piemēroja galīgus antidempinga pasākumus Ķīnas Tautas Republikas (“ĶTR”) izcelsmes dedzinātā (aglomerētā) magnēzija (“DM” vai “attiecīgais ražojums”) importam (“sākotnējā izmeklēšana”). Šie pasākumi tika īstenoti kā viszemākā importa cena.
(2)
Pēc pārskatīšanas saistībā ar pasākumu termiņa izbeigšanos šos antidempinga pasākumus 2000. gada februārī saglabāja spēkā ar Padomes Regulu (EK) Nr. 360/2000 (3).
(3)
Pēc starpposma pārskatīšanas Padome ar Regulu (EK) Nr. 986/2003 (4) grozīja spēkā esošo antidempinga pasākumu veidu, saglabājot viszemāko cenu, bet piemērojot tai īpašus nosacījumus, un ieviešot 63,3 % ad valorem nodokli visos pārējos gadījumos.
2. Pārskatīšanas pieprasījums
(4)
Pēc paziņojuma publicēšanas par spēkā esošo antidempinga pasākumu attiecībā uz ĶTR izcelsmes DM importu paredzamo termiņa izbeigšanos (5) Komisijas dienesti 2004. gada novembrī saņēma pieprasījumu par šo pasākumu pārskatīšanu saskaņā ar pamatregulas 11. panta 2. punktu.
(5)
Pieprasījumu iesniedza Eurométaux (turpmāk - “ražotāji pieprasītāji”) Kopienas ražotāju vārdā, kuri pārstāv lielāko daļu, šajā gadījumā 50 %, no kopējās Kopienas DM produkcijas.
(6)
Pieprasījums tika pamatots ar to, ka pēc pasākumu termiņa beigām turpināšoties vai atsākšoties dempings un tikšot nodarīts kaitējums Kopienas ražošanas nozarei. Pēc apspriešanās ar Padomdevēju komiteju konstatējusi, ka ir pietiekami pierādījumi, lai uzsāktu pārskatīšanu, Komisija saskaņā ar pamatregulas 11. panta 2. punktu sāka izmeklēšanu (6).
3. Izmeklēšana
(7)
Komisijas dienesti oficiāli informēja Kopienas ražotājus pieprasītājus, citus Kopienas ražotājus, ĶTR ražotājus eksportētājus (turpmāk - “Ķīnas eksportētāji”), importētājus, tirgotājus, lietotājus un to attiecīgās ieinteresētās apvienības, kā arī eksportētājvalsts valdības pārstāvjus par pārskatīšanas uzsākšanu.
(8)
Komisijas dienesti nosūtīja anketas visām šīm personām, kā arī tām, kas pieteicās termiņā, kas bija noteikts paziņojumā par izmeklēšanas sākšanu.
(9)
Komisijas dienesti tieši iesaistītajām personām deva arī iespēju izteikt savus apvērumus rakstiski un pieprasīt noklausīšanos termiņā, kas noteikts paziņojumā par sākšanu.
(10)
Ņemot vērā acīmredzami lielo ĶTR ražotāju eksportētāju un attiecīgā ražojuma importētāju skaitu, paziņojumā par sākšanu saskaņā ar pamatregulas 17. pantu bija paredzēta pārbaude izlases veidā. Lai varētu izlemt, vai pārbaude izlases veidā būtu vajadzīga un, ja tā, veiktu atlasi, Komisijas dienesti izsūtīja anketu, pieprasot īpašu informāciju par vidējo tirdzniecības darījumu apjomu un katra iesaistītā ražotāja eksportētāja un importētāja cenām. Ne no viena ražotāja eksportētāja nesaņēma atbildi, un tikai trīs atbildes saņēma no importētājiem. Tādēļ tika nolemts, ka pārbaude izlases veidā nav vajadzīga.
(11)
Turklāt anketu nosūtīja visiem Komisijas dienestiem zināmajiem ražotājiem iespējamās analogajās valstīs, proti, Brazīlijā, Kanādā un Turcijā.
(12)
Visi Kopienas ražotāji pieprasītāji atbildēja uz anketas jautājumiem. Uz anketas jautājumiem neatbildēja neviens Ķīnas ražotājs eksportētājs un neviens importētājs. Divi importētāji rakstiski darīja zināmu savus apvērumus. Viens lietotājs iesniedza daļējas atbildes uz anketas jautājumiem.
(13)
Komisijas dienesti meklēja un pārbaudīja visas ziņas, ko tie uzskatīja par vajadzīgām, lai noteiktu dempinga un kaitējuma turpināšanās vai atkārtošanās iespējamību un Kopienas intereses šajā sakarā. Pārbaudes apmeklējumus veica šādu uzņēmumu telpās:
a)
Kopienas ražotāji pieprasītāji:
-
Grecian Magnesite SA, Atēnas, Grieķija,
-
Magnesitas Navarras, S.A., Pamplona, Spānija,
-
Slovenské magnezitové závody a.s., Jelšava, Slovākija;
b)
ražotāji analogajā valstī:
-
Kümaş Kütahya Manyezit Işletmeleri Pazarlama A.Ş., Kütahya, Turcija.
4. Izmeklēšanas periods
(14)
Izmeklēšana attiecībā uz dempinga turpināšanās vai atkārtošanās iespējamību aptvēra laikposmu no 2004. gada 1. janvāra līdz 2004. gada 31. decembrim (turpmāk - “IP”). Tendenču pārbaude, kas ir būtiskas kaitējuma atsākšanās vai turpināšanās iespēju novērtēšanai, aptvēra laikposmu no 2000. gada 1. janvāra līdz IP beigām (“pārskata periods”).
B. ATTIECĪGAIS RAŽOJUMS UN LĪDZĪGAIS RAŽOJUMS
1. Attiecīgais ražojums
(15)
Attiecīgais ražojums ir tas pats, kas iepriekšējās izmeklēšanās, kuru rezultātā sākās pašreiz spēkā esošo pasākumu ieviešana, t. i., dabīgs dedzināts magnēzijs, kura izcelsme ir ĶTR un uz kuru attiecas KN kods 2519 90 30.
(16)
DM tiek iegūts, apstrādājot magnezītu, kas ir dabā sastopams magnija karbonāts. Lai ražotu DM, magnija karbonāts ir jāizrok, jādrupina, jāšķiro un tad jādedzina krāsnī 1 500 līdz 2 000 °C temperatūrā. Rezultātā iegūst MD ar MgO (magnija oksīds) saturu no 80 % līdz 98 %. Galvenais piemaisījums DM ir SiO2, Fe2O3, Al2O3, CaO un B2O3 (silīcija oksīds, dzelzs oksīds, alumīnija oksīds, kalcija oksīds un bora oksīds). DM galvenokārt izmanto ugunsizturīgo materiālu rūpniecības nozarē, lai izgatavotu irtus un neirtus ugunsizturīgus materiālus. Lai gan ir dažādi attiecīgā ražojuma veidi, piemēram, ar atšķirīgu MgO saturu, tiem visiem ir vienādas ķīmiskās un fizikālās pamatīpašības un izmantojums, un tie ir savstarpēji aizstājami. Tāpēc tāpat kā iepriekšējā izmeklēšanā šajā izmeklēšanā būtu jāuzskata, ka visas DM kategorijas ir viens ražojums.
2. Līdzīgs produkts
(17)
Sākotnējā izmeklēšanā tika konstatēts un šajā pārskatīšanas izmeklēšanā apliecināts, ka ĶTR eksportētajiem ražojumiem un tiem, kas ražoti ĶTR un pārdoti tās iekšzemes tirgū, kā arī Kopienas ražotāju ražotajiem un Kopienas tirgū pārdotajiem ražojumiem un analogās valsts ražotāja ražotajiem un analogās valsts iekšzemes tirgū pārdotajiem ražojumiem ir vienas un tās pašas fizikālās un ķīmiskās pamatīpašības un gala lietojumi, tāpēc tie uzskatāmi par līdzīgiem ražojumiem pamatregulas 1. panta 4. punkta nozīmē.
C. DEMPINGA TURPINĀŠANĀS IESPĒJAMĪBA
(18)
Saskaņā ar pamatregulas 11. panta 2. punktu tika pārbaudīts, vai pasākumu termiņa izbeigšanās varētu radīt dempinga turpināšanos.
1. Iepriekšējas piezīmes
(19)
Gan Ķīnas ražotāju eksportētāju, gan Kopienas ražotāju sadarbības trūkuma dēļ šai pārbaudei bija jāpamatojas uz informāciju, kas Komisijas dienestiem bija pieejama no citiem avotiem. Šai sakarā un saskaņā ar pamatregulas 18. panta noteikumiem, lai noteiktu importa apjomu un cenas, tika izmantoti Eurostat dati attiecībā uz 8 ciparu KN kodu, ko vēl pārbaudīja ar citiem avotiem.
(20)
Pamatojoties uz Eurostat datiem, konstatēja, ka IP Kopienā no ĶTR tika importētas 369 079 tonnas DM, t. i., aptuveni 40 % no Kopienas patēriņa.
(21)
Iepriekšējā termiņa pārskatīšanas IP Kopienā importētais ĶTR izcelsmes DM apjoms sasniedza 260 967 tonnas, t. i., aptuveni 54 % no Kopienas patēriņa.
(22)
Jāņem vērā, ka, Kopienai paplašinoties līdz 25 dalībvalstīm, nevar salīdzināt eksporta apjomus un importa tirgus daļas iepriekšējā un pašreizējā termiņa beigu pārskatīšanā.
2. Importa dempings izmeklēšanas periodā
(23)
Saskaņā ar pamatregulas 11. panta 9. punktu Komisijas dienesti izmantoja to pašu metodiku kā sākotnējā izmeklēšanā. Jāatgādina, ka sākotnējā izmeklēšanā dempinga starpību noteica 50 % apjomā.
(24)
Aprēķinot normālvērtību, tika ņemts vērā, ka šajā izmeklēšanā normālvērtība importam no ĶTR saskaņā ar pamatregulas 2. panta 7. punkta a) apakšpunktu bija jāpamato ar informāciju, kas iegūta trešā valstī ar tirgus ekonomiku. Turcija paziņojumā par sākšanu bija paredzēta kā atbilstīga trešā valsts ar tirgus ekonomiku. Nesaistīts importētājs apgalvoja, ka Turcija nav piemērota, jo iegūt izejmateriālus Turcijā ir grūtāk nekā ĶTR: magnezīta raktuvēm Turcijā nav tādas pašas dabīgas priekšrocības kā ĶTR, tāpēc šādos apstākļos ieguves un pārstrādes izmaksas ir augstākas nekā Ķīnas raktuvēs. Turklāt tas pats importētājs apgalvoja, ka Turcijas vietējais tirgus ir pārāk mazs, lai būtu reprezentatīvs attiecībā pret Ķīnas tirgu. Šis importētājs ierosināja Brazīliju vai Kanādu kā atbilstīgas iespējamās trešās valstis ar tirgus ekonomiku.
(25)
Komisijas dienesti pārbaudīja, vai Turcija, kuru jau iepriekšējā izmeklēšanā izmantoja kā trešo valsti ar tirgus ekonomiku, joprojām ir pamatota izvēle. Jo īpaši konstatēja, ka vismaz trīs Turcijas uzņēmumi Turcijā ražo un pārdod DM nozīmīgā daudzumā, konkurējot savā starpā un ar importu no citām valstīm. Jautājumu par piekļuvi izejvielām, kas ĶTR ir vieglāka nekā Turcijā, risināja sākotnējā izmeklēšanā, un nebija iesniegti nekādi jauni pierādījumi, lai mainītu atzinumu, ka Turcija ir piemērota trešā valsts ar tirgus ekonomiku. Ciktāl konstatēja šādu atšķirību esamību, to varēja ņemt vērā, izdarot nepieciešamās korekcijas. Viens Turcijas ražotājs piekrita sadarboties.
(26)
Ņēma vērā arī priekšlikumu par Brazīliju un Kanādu kā iespējamu analogo valsti, un antidempinga anketu izsūtīja visiem zināmajiem DM ražotājiem minētajās valstīs. Tomēr netika saņemtas nekādas atbildes, un tādēļ Komisijas dienestiem nebija pieejama informācija par DM pārdošanas cenām un ražošanas izmaksām Kanādā un Brazīlijā. Tādēļ nevarēja turpmāk apsvērt Brazīlijas un Kanādas kā analogās valsts izmantošanu.
(27)
Tādēļ secina, ka Turcija ir piemērota analogā valsts, lai noteiktu normālvērtību.
(28)
Saskaņā ar pamatregulas 2. panta 4. punktu apsvēra, vai pietiekami liela Turcijas ražotāja attiecīgā ražojuma apjoma pārdošana iekšzemes tirgū ir veikta parastajā tirdzniecības apritē. Tā kā rentablu tirdzniecības darījumu apjoms bija lielāks par 80 % un vidējā svērtā cena bija lielāka par ražošanas izmaksām, kurām pieskaitītas pārdošanas, vispārējās un administratīvās izmaksas, normālvērtību noteica, pamatojoties uz vidējo svērto cenu, kas Turcijas iekšzemes tirgū faktiski samaksāta, pārdodot attiecīgo ražojumu. Saskaņā ar pamatregulas 18. pantu un tādēļ, ka neviens Ķīnas eksportētājs nesadarbojās, izmantoja Turcijas ražotāja vidējo svērto pārdošanas cenu, jo nebija informācijas par ražojuma veidiem, kas no ĶTR ievesti Kopienā, un nebija pieejama informācija, kas norādītu, ka Ķīnas ražojumu klāsts, ko eksportē uz Kopienu un ko pārdod Turcijas iekšzemes tirgū, ievērojami atšķirtos.
(29)
Ņemot vērā sadarbības trūkumu no Ķīnas eksportētājiem, eksporta cena bija jāpamato ar informāciju, kas bija pieejama saskaņā ar pamatregulas 18. pantu. Eksporta cenas noteikšanai kā piemērotu pamatu izvēlējās Eurostat datus. Eurostat vidējās cenas līmeņus apstiprināja ar norādi uz informāciju, kas iegūta no lietotāja, kurš sadarbojās.
(30)
Saskaņā ar pamatregulas 2. panta 11. punktu DM vidējo svērto normālvērtību salīdzināja ar vidējo svērto importa cenu, abas EXW.
(31)
Lai nodrošinātu atbilstīgu salīdzinājumu starp DM normālvērtību un importa cenu, ņēma vērā atšķirības faktoros, kas ietekmē cenu salīdzināmību saskaņā ar pamatregulas 2. panta 10. punktu. Šajā sakarā izdarīja korekcijas autopārvadājumu un jūras pārvadājumu, apdrošināšanas, pārkraušanas, iekraušanas un papildu izmaksās.
(32)
Iepriekšējā izmeklēšanā pieņēma, ka ĶTR ir vieglāk iegūt izejvielas nekā Turcijā. Lai ņemtu vērā atšķirības ieguves likmēs starp šīm divām valstīm, noteica korekcijas apmēru, jo nebija nekādas informācijas, kas norādītu uz izmaiņām šajā sakarā. Piemēroja tādas pašas normālvērtības korekcijas kā iepriekšējā izmeklēšanā, t. i., normālvērtības samazinājumu, kas atbilst 20 % no konstatētajām ieguves izmaksām, kuras bija Turcijas ražotājam, kas sadarbojās.
(33)
Turklāt tāpat kā iepriekšējā izmeklēšanā uzskatīja, ka ĶTR izejvielu tīrība ir augstāka nekā Turcijas izejvielām. Tā kā nebija iesniegta nekāda informācija, kas norādītu uz izmaiņām šajā sakarā, lai ņemtu vērā šo atšķirību, izdarīja korekciju, kas atbilst 25 % no konstatētajām ražošanas izmaksām Turcijas ražotājam, kas sadarbojās.
(34)
Salīdzinot normālvērtību un importa cenu, ir redzams, ka pastāv dempings un ka dempinga starpība ir vienāda ar apjomu, par kādu noteiktā normālvērtība pārsniedz importa cenu uz Kopienu. Konstatētā dempinga starpība, kas izteikta procentos no importa CIF cenas pie Kopienas robežas, ir 35 %.
3. Importa izmaiņas gadījumā, ja pasākumus atceltu
(35)
Papildus dempinga esamības analīzei IP tika pārbaudīta arī dempinga turpināšanās iespējamība. Tā kā neviens Ķīnas eksportējošais ražotājs nesadarbojās un par Ķīnas DM nozari bija pieejama tikai vispārīga informācija, turpmākie secinājumi galvenokārt balstīti uz pieejamo informāciju, proti, ražotāju pieprasītāju iesniegto tirgus izpētes informāciju vai izmeklēšanas laikā atklāto un par uzticamu uzskatīto informāciju kopā ar Eurostat, Japan Trade Statistics un US Bureau of the Census datiem.
(36)
Saskaņā ar termiņa beigu pārskatīšanas pieprasījumu Ķīnas ražotājiem ir ievērojama lieka ražošanas jauda, jo viņiem ir vislielākie magnezīta atradņu resursi pasaulē, kas tiek vērtēti 1 300 miljonu tonnu apjomā. Tiek vērtēts, ka kopējā Ķīnas ražošanas jauda attiecīgajam ražojumam ir apmēram 3,5 miljoni tonnu gadā, savukārt Ķīnas iekšzemes patēriņš tiek vērtēts 1,2 līdz 1,5 miljonu tonnu apjomā un imports - aptuveni 1 miljona tonnu apjomā gadā. Tas norāda, ka Ķīnas eksportētāji varētu strauji attīstīt Ķīnas ražošanu.
(37)
Saskaņā ar Eurostat datiem, tā kā bija spēkā pasākumi, Ķīnas DM importa cena uz Kopienu no 2000. gada līdz IP samazinājās par 10 %. DM vidējā eksporta cena tomēr saglabājās virs noteiktās vismazākās importa cenas.
(38)
Japāna un ASV bija divi galvenie Ķīnas DM importa tirgi pārskata periodā.
(39)
No 2000. gada līdz IP Ķīnas eksporta cenas uz Japānu samazinājās par aptuveni 7 %, t. i., no 20 054 jenām par tonnu līdz 19 513 jenām par tonnu, turpretī kopējais daudzums no 2000. gada līdz IP saglabājās nemainīgs - apmēram 270 000 tonnas. Eksporta cenas uz Japānu, izsakot euro, bija EUR 202 par tonnu un EUR 145 par tonnu, attiecīgi, 2000. gadā un IP.
(40)
Lai gan joprojām augstākas nekā eksporta cenas uz EK, eksporta cenas uz Japānu bija daudz tuvākas eksporta cenām uz EK IP beigās, nekā tā sākumā. Tādēļ pārskata periodā eksports uz EK kļuva daudz pievilcīgāks salīdzinājumā ar eksportu uz Japānu, un Ķīnas eksportētāji bija ieinteresēti eksportēt lielākus apjomus uz Eiropas Kopienu.
(41)
No 2000. gada līdz IP Ķīnas eksporta cenas uz ASV ievērojami pieauga no USD 129 par tonnu līdz USD 208 par tonnu IP, kas atbilst, attiecīgi, EUR 140 par tonnu un EUR 167 par tonnu.
(42)
Attiecībā uz šo ļoti lielo cenu pieaugumu eksportam uz ASV jānorāda, ka attiecīgajā periodā visi ASV dabīgā DM ražotāji pakāpeniski apturēja savu darbību, un ASV tirgū dominēja Ķīnas DM imports. Tas bija apmēram 82 % no ASV DM patēriņa IP.
(43)
Ar salīdzinoši augstām cenām, jo īpaši ņemot vērā augstāku cenu līmeni eksportam uz ASV nekā uz EK, ASV tirgus pārskata periodā varēja kļūt pievilcīgāks Ķīnas DM eksportētājiem. Tomēr DM eksporta apjoms kopumā nepalielinājās no pārskata perioda sākuma līdz IP un saglabājās apmēram 340 000 tonnu apjomā gadā. Tādēļ nav pamata uzskatīt, ka tuvākajā nākotnē Ķīnas eksportētāji turpinās palielināt DM eksporta apjomu uz ASV.
(44)
Jebkurā gadījumā, ņemot vērā ievērojamo ĶTR ražotāju lieko jaudu, nav pamata uzskatīt, ka trešās valstis varētu absorbēt Ķīnas eksporta pieaugumu. Ja pašreizējos pasākumus ļautu atcelt, Ķīnas eksportētājiem būtu stimuls palielināt eksportu uz EK.
(45)
Ņemot vērā, ka neviens Ķīnas eksportētājs nesadarbojās izmeklēšanā, analizējot pārmaiņas Ķīnas eksportā uz Kopienu, balstījās uz pieejamo informāciju saskaņā ar pamatregulas 18. pantu.
(46)
Pārskata periodā novērotās tendences parāda Ķīnas eksporta uz Kopienu lielas ikgadējas vidējo apjomu un vienības cenu svārstības.
(47)
Attiecībā uz cenām, kā minēts iepriekš, kopējais cenu samazinājums pārskata periodā bija par 10 %, bet nozīmīgs samazinājums (- 24 %) parādījās pārskata perioda pēdējos gados, proti, no 2001. gada līdz 2004. gadam.
(48)
Attiecībā uz apjomiem iepriekš tika norādīts, ka Ķīnas eksportētājiem būtu interese tālāk palielināt savu eksporta apjomu uz ES, ņemot vērā pieejamo lieko jaudu un ierobežotās iespējas palielināt eksportu uz trešām valstīm. Turklāt, ja kopējā attīstība pārskata periodā parādīja pieaugumu par 6 %, nozīmīgs pieaugums radās pēdējos pārskata perioda gados (+ 36 % no 2001. gada līdz 2004. gadam).
(49)
Tā kā nav pazīmju, ka pārskata perioda pēdējos gados novērotās tendences neturpināsies, pieejamā informācija parāda, ka visdrīzāk notiks cenu turpmāka samazināšanās un apjoma turpmāka palielināšanās. Paredzamais Ķīnas eksporta turpmākais pieaugums uz EK, iespējams, tiktu panākts uz Kopienas ražošanas nozares rēķina, citiem vārdiem sakot, par pašreizējām dempinga cenām vai pat zem to līmeņa, lai iegūtu tirgus daļu.
(50)
Turklāt jānorāda, kā izklāstīts Regulas (EK) Nr. 360/2000 73. apsvērumā, Ķīnas eksporta cenas un apjomu pašlaik ietekmē Ķīnas iestāžu ieviestā licenču sistēma, kas pierāda, ka tad, ja šo sistēmu atceltu, Ķīnas eksportētājiem būtu iespēja palielināt savu eksporta apjomu un samazināt savas eksporta cenas.
(51)
Izmeklēšana parādīja, ka Ķīnas eksportētāji ievērojamā līmenī turpināja savu dempinga praksi IP. Ņemot vērā to, ka Ķīnai ir ievērojama liekā ražošanas jauda un EK tirgus Ķīnas eksportētājiem var kļūt pievilcīgāks, nekā iepriekš salīdzinājumā ar citiem tirgiem, pastāv liela varbūtība, ka dempings, vismaz līdzīgā līmenī turpinātos, ja pastāvošos pasākumus atceltu.
D. KOPIENAS RAŽOŠANAS NOZARES DEFINĪCIJA
(52)
IP Kopienā bija pieci DM ražotāji. Izmeklēšanā konstatēja, ka trīs Kopienas ražotāji pieprasītāji, kas pilnībā sadarbojās, pārstāvēja 55 % Kopienas DM ražošanas, un tāpēc tos uzskata par Kopienas ražošanas nozari pamatregulas 4. panta 1. punkta un 5. panta 4. punkta nozīmē.
(53)
Viens ražotājs nesadarbojās, bet arī neiebilda pret izmeklēšanu. Atklājās, ka šis ražotājs ir pilnībā pakārtots integrēts ražotājs, kas izmanto savu DM produkciju tikai iekšējam patēriņam.
(54)
Komisijai bija zināms vēl viens ražotājs, ar ko sazinājās saistībā ar šo izmeklēšanu. Uzņēmums neizteica ne savu atbalstu, ne iebilda pret izmeklēšanu.
E. ATTIECĪGA KOPIENAS TIRGUS NOTEIKŠANA
(55)
Lai noteiktu, vai Kopienas ražošanas nozarei ir nodarīts kaitējums, un lai noteiktu patēriņu un dažādus ekonomiskos rādītājus, kas attiecas uz Kopienas ražošanas nozares stāvokli, tika pētīts, vai un kādā mērā Kopienas ražošanas nozares līdzīgā ražojuma produkcijas lietojums bija jāņem vērā, veicot analīzi.
(56)
DM izmanto kā resursu ugunsizturīgo materiālu ražošanā pašos uzņēmumos, vai arī to pārdod kā tādu saistītai vai nesaistītai trešai personai.
(57)
Šīs izmeklēšanas mērķiem iekšēja izmantošana tika definēta kā tāda, kas rodas, ja produkciju piegādā tai pašai uzņēmumu grupai turpmākai pakārtotai pārstrādei. Iekšējas izmantošanas situācijās pārdošanas vai transferta cenas bija atbilstošas transferta vērtībai, kas nav noteikta atbilstoši tirgus nosacījumiem, vai bija noteiktas uzņēmumam, kurš nevarēja brīvi izvēlēties piegādātāju. Tātad iekšējā izmantošana jāanalizē saražoto daudzumu un tās pārstāvētās kopējās pārdošanas daļas līmenī. Visas citas situācijas uzskatīja par pārdošanu brīvā tirgū.
(58)
Atšķirība starp saistīto un brīvo tirgu ir būtiska, lai analizētu kaitējumu, jo iekšējai izmantošanai paredzēti ražojumi nav pakļauti tiešai konkurencei ar importu. Pretēji tam atklāja, ka ražojumi, kas paredzēti pārdošanai brīvā tirgū, tieši konkurē ar attiecīgā ražojuma importu.
(59)
Lai nodrošinātu pēc iespējas pilnīgāku Kopienas nozares stāvokļa ainu, informāciju ieguva un analizēja par visām ar DM saistītām darbībām, pēc tam nosakot, vai produkcija bija paredzēta iekšējai izmantošanai vai brīvajam tirgum.
(60)
Pamatojoties uz izmeklēšanu, konstatēja, ka noteiktus ar Kopienas nozari saistītus ekonomiskus rādītājus pamatoti var pētīt kā atbilstošus visai darbībai, t. i., gan iekšējai izmantošanai, gan pārdošanai brīvā tirgū. Ražošana, ražošanas jauda un jaudas izmantojums, naudas plūsma, ieguldījumi, spēja piesaistīt kapitālu, krājumi, nodarbinātība, darbaspēka izmaksas un darba ražīgums ir atkarīgs no visas darbības, neskatoties uz to, vai ražojumu nodod tālāk uzņēmumu grupā turpmākai pārstrādei, vai to pārdod brīvā tirgū.
(61)
Citus ar Kopienas nozari saistītos ekonomiskos rādītājus analizēja un izvērtēja saistībā ar brīvajā tirgū dominējošo situāciju, īpaši, ja pastāv mērāmi tirgus nosacījumi un ja darījumi tiek veikti normālos tirgus apstākļos, kas ietver brīvu iespēju izvēlēties piegādātāju: pārdošanas apjomu un pārdošanas cenas Kopienas tirgū, eksporta apjomu un cenas. Šajā sakarā patēriņu, tirgus daļas pieaugumu, kā arī rentabilitāti un ienākumus no ieguldījumiem noteica, pamatojoties uz pārdošanu brīvā tirgū.
F. STĀVOKLIS KOPIENAS TIRGŪ
1. Patēriņš Kopienas tirgū
(62)
Kopienas patēriņš ir Kopienas ražošanas nozares faktiskais pārdošanas kopapjoms Kopienā, izņemot iekšējo izmantošanu, imports no ĶTR un imports no citām trešām valstīm.
(63)
Pamatojoties uz to attiecīgajā laikposmā Kopienas patēriņš palielinājās par 32 %, no 693 145 tonnām 2000. gadā līdz 911 672 tonnām IP. To daļēji izraisīja metālapstrādes nozares atlabšana.
1. tabula - Kopienas patēriņš
Kopienas patēriņš
2000. gads
2001. gads
2002. gads
2003. gads
IP
Brīvais tirgus (tonnas)
693 145
792 575
701 723
817 678
911 672
Indekss
100
114
101
118
132
Tendence salīdzinājumā ar iepriekšējo gadu
14
-13
17
14
Avots: EUROSTAT, pārbaudītas Kopienas ražošanas nozares atbildes uz anketas jautājumiem un ražotāju pieprasītāju sniegtā tirgus informācija.
(64)
Lai pilnīgotu par Kopienas patēriņu brīvā tirgū sniegto informāciju, pamatojoties uz pārbaudītām ražotāju pieprasītāju atbildēm uz anketas jautājumiem, aprēķināja arī patēriņu iekšējai izmantošanai. Atklāja, ka patēriņš iekšējai izmantošanai pārskata periodā palielinājies par 12 %.
2. tabula - Iekšējā izmantošana
Iekšējā izmantošana
2000. gads
2001. gads
2002. gads
2003. gads
IP
Daudzums (tonnas)
394 191
399 839
404 773
417 495
442 131
Indekss
100
101
103
106
112
Tendence salīdzinājumā ar iepriekšējo gadu
1
2
3
6
2. Imports no ĶTR
(65)
Attiecībā uz no ĶTR importētiem daudzumiem nebija vērojama tāda pati tendence kā Kopienas patēriņam. Tie samazinājās vidēji par 25 % no 2000. gada līdz 2002. gadam, un tad pieauga no 2002. gada līdz IP par 41 %. Kopumā pārskata periodā imports no ĶTR palielinājās par 6 %, jeb no 349 561 tonnas līdz 369 079 tonnām.
3. tabula - Imports no ĶTR
Imports no ĶTR
2000. gads
2001. gads
2002. gads
2003. gads
IP
Tonnas
349 561
271 147
261 460
351 724
369 079
Indekss
100
78
75
101
106
Tendence salīdzinājumā ar iepriekšējo gadu
-22
-3
26
5
Avots: EUROSTAT.
(66)
Ķīnas importa tirgus daļa, izsakot procentos no Kopienas patēriņa, samazinājās no 50 % 2000. gadā līdz 40 % IP.
4. tabula - ĶTR importa tirgus daļa
ĶTR importa tirgus daļa
2000. gads
2001. gads
2002. gads
2003. gads
IP
Procenti no tirgus
50 %
34 %
37 %
43 %
40 %
Indekss
100
68
74
85
80
Tendence salīdzinājumā ar iepriekšējo gadu
-32
6
11
-5
Avots: EUROSTAT dati un pārbaudītas Kopienas ražošanas nozares atbildes uz anketas jautājumiem.
(67)
Vidējā ĶTR importa CIF cena ar piegādi līdz Kopienas robežai palielinājās par 14 % no 2000. gada līdz 2002. gadam, bet strauji kritās no 2002. gada līdz IP - par 22 %. Visā pārskata periodā tā samazinājās par 10 % un IP sasniedza EUR 140 par tonnu.
5. tabula - Vidējā importa cena no ĶTR
Vidējā importa cena no ĶTR
2000. gads
2001. gads
2002. gads
2003. gads
IP
EUR par tonnu
156
184
179
138
140
Indekss
100
118
114
88
90
Tendence salīdzinājumā ar iepriekšējo gadu
18
-3
-26
2
Avots: EUROSTAT.
(68)
Komisija pārbaudīja, vai attiecīgās valsts eksportējošo ražotāju cenas IP nav bijušas zemākas par Kopienas ražošanas nozares cenām. Lai cenas būtu salīdzināmas, Kopienas ražotāju cenas koriģēja atbilstoši EXW noteikumiem.
(69)
Pamatojoties uz to aprēķinātā pārdošanas cenu starpība bija 7,6 %.
3. Kopienas ražošanas nozares ekonomiskais stāvoklis
a) Visai darbībai, ieskaitot iekšējo izmantošanu, atbilstīgu faktoru analīze
(70)
Kopienas nozares ražošana pārskata laikposmā palielinājās par 11 %, līdz zināmai pakāpei pielīdzinoties Kopienas patēriņa tendencei. Ražošanas samazināšanās par 3 procenta punktiem 2002. gadā atbilst DM patēriņa samazinājumam Kopienas tirgū.
6. tabula - Ražošanas apjoms
Ražošanas apjoms
2000. gads
2001. gads
2002. gads
2003. gads
IP
Indekss
100
101
98
108
111
Tendence salīdzinājumā ar iepriekšējo gadu
1
-3
10
3
Avots: pārbaudītas Kopienas ražošanas nozares atbildes uz anketas jautājumiem.
(71)
Pārskata periodā Kopienas nozares ražošanas jauda vispirms saglabājās stabila no 2000. gada līdz 2002. gadam un tad palielinājās par 3 % no 2002. gada līdz IP.
7. tabula - Ražošanas jauda
Ražošanas jauda
2000. gads
2001. gads
2002. gads
2003. gads
IP
Indekss
100
100
100
103
103
Tendence salīdzinājumā ar iepriekšējo gadu
0
0
3
0
Avots: pārbaudītas Kopienas ražošanas nozares atbildes uz anketas jautājumiem.
(72)
Pārskata periodā jaudas izmantošanai bija tāda pati tendence kā Kopienas ražošanai un patēriņam. Jaudas izmantojums samazinājās par 2 % no 2000. gada līdz 2002. gadam, bet palielinājās pēc 2002. gada, tātad pārskata periodā tas palielinājās par 7 %.
8. tabula - Ražošanas jaudas izmantojums
Ražošanas jaudas izmantojums
2000. gads
2001. gads
2002. gads
2003. gads
IP
Indekss
100
101
98
105
107
Tendence salīdzinājumā ar iepriekšējo gadu
1
-3
7
2
Avots: pārbaudītas Kopienas ražošanas nozares atbildes uz anketas jautājumiem.
(73)
Naudas plūsma pārskata periodā bija svārstīga. Tomēr kopumā tā saglabājās tajā pašā līmenī (- 1 %).
9. tabula - Naudas plūsma
Naudas plūsma
2000. gads
2001. gads
2002. gads
2003. gads
IP
Indekss
100
127
103
127
99
Tendence salīdzinājumā ar iepriekšējo gadu
27
-25
25
-28
Avots: pārbaudītas Kopienas ražošanas nozares atbildes uz anketas jautājumiem.
(74)
Pārskata periodā ieguldījumi samazinājās par 23 %. Tomēr tie joprojām bija nozīmīgi un IP bija apmēram 10 % no Kopienas kopējā apgrozījuma.
10. tabula - Ieguldījumi
Ieguldījumi
2000. gads
2001. gads
2002. gads
2003. gads
IP
Indekss
100
141
79
59
77
Tendence salīdzinājumā ar iepriekšējo gadu
41
-62
-20
18
Avots: pārbaudītas Kopienas ražošanas nozares atbildes uz anketas jautājumiem.
(75)
Kopienas ražošanas nozarei pārskata periodā kapitāla piesaistīšanas grūtības netika konstatētas.
(76)
Tabulā tālāk redzams, ka pārskata periodā krājumi nozīmīgi palielinājās par 88 %. Tomēr vispārīgā izteiksmē šis pieaugums nav nozīmīgs.
(77)
Krājumu apjoma un ražošanas apjoma attiecība, kas sasniedza 4 % 2000. gadā, IP pieauga apmēram par 7 %.
11. tabula - Krājumi
Krājumu apjoms
2000. gads
2001. gads
2002. gads
2003. gads
IP
Indekss
100
137
137
146
188
Tendence salīdzinājumā ar iepriekšējo gadu
37
0
9
42
Avots: pārbaudītas Kopienas ražošanas nozares atbildes uz anketas jautājumiem.
(78)
Pēc pieauguma par 8 % no 2000. gada līdz 2002. gadam, nodarbinātība 2003. gadā un IP samazinājās. Kopumā pārskata periodā tā samazinājās par 4 %.
12. tabula - Nodarbinātība
Darbinieku skaits
2000. gads
2001. gads
2002. gads
2003. gads
IP
Indekss
100
106
108
104
96
Tendence salīdzinājumā ar iepriekšējo gadu
6
2
-4
-8
Avots: pārbaudītas Kopienas ražošanas nozares atbildes uz anketas jautājumiem.
(79)
Līdz ar šo ražošanas pieaugumu un nodarbinātības samazināšanos darba ražīgums pārskata periodā pieauga par 15 %.
13. tabula - Darba ražīgums
Darba ražīgums (tonnas uz darbinieku)
2000. gads
2001. gads
2002. gads
2003. gads
IP
Indekss
100
96
91
104
115
Tendence salīdzinājumā ar iepriekšējo gadu
-4
-5
13
11
Avots: pārbaudītas Kopienas ražošanas nozares atbildes uz anketas jautājumiem.
(80)
Pārskata periodā Kopienas ražošanas nozarē darbaspēka izmaksas pakāpeniski palielinājās. To kopējais pieaugums no 2000. gada līdz IP bija 32 %.
14. tabula - Darba samaksa
Darba samaksa
2000. gads
2001. gads
2002. gads
2003. gads
IP
Indekss
100
106
111
118
132
Tendence salīdzinājumā ar iepriekšējo gadu
6
5
7
14
Avots: pārbaudītas Kopienas ražošanas nozares atbildes uz anketas jautājumiem.
b) Darbībai brīvā tirgū atbilstīgu faktoru analīze
(81)
Kopienas ražošanas nozares pārdošanas apjoms nesaistītiem klientiem Kopienas tirgū samazinājās par 9 % no 2000. gada līdz 2003. gadam, bet palielinājās IP, tātad tas kopumā palielinājās par 3 % pārskata periodā.
15. tabula - Kopienas ražošanas nozares pārdošanas apjoms nesaistītām personām
Kopienas ražošanas nozares pārdošanas apjoms nesaistītām personām
2000. gads
2001. gads
2002. gads
2003. gads
IP
Indekss
100
91
91
91
103
Tendence salīdzinājumā ar iepriekšējo gadu
-9
0
0
12
Avots: pārbaudītas Kopienas ražošanas nozares atbildes uz anketas jautājumiem.
(82)
Pārskata periodā Kopienas DM brīvajā tirgū dominējošās vidējās pārdošanas cenas, ko prasīja Kopienas ražošanas nozare, pakāpeniski palielinājās. Kopējais pieaugums no 2000. gada līdz IP bija 25 %.
16. tabula - Kopienas nozares pārdošanas cena
Kopienas nozares pārdošanas cena
2000. gads
2001. gads
2002. gads
2003. gads
IP
Indekss
100
112
117
119
125
Tendence salīdzinājumā ar iepriekšējo gadu
12
5
2
6
Avots: pārbaudītas Kopienas ražošanas nozares atbildes uz anketas jautājumiem.
(83)
Kopienas ražošanas nozares kopējā tirgus daļa samazinājās no 26 % 2000. gadā līdz 20 % IP.
17. tabula - Kopienas nozares tirgus daļa
Kopienas nozares tirgus daļa
2000. gads
2001. gads
2002. gads
2003. gads
IP
Procenti no brīvā tirgus
26 %
21 %
23 %
20 %
20 %
Indekss
100
80
90
77
78
Tendence salīdzinājumā ar iepriekšējo gadu
-20
10
-13
1
Avots: EUROSTAT un pārbaudītas Kopienas ražošanas nozares atbildes uz anketas jautājumiem.
(84)
Ja pārskata periodā Kopienas patēriņš palielinājās par 32 %, Kopienas ražošanas nozares pārdošanas apjoms brīvajā tirgū palielinājās tikai par 3 %, un Kopienas ražošanas nozares tirgus daļa brīvajā tirgū samazinājās par 6 %. Tādējādi Kopienas patēriņa pieauguma tendencei nesekoja atbilstošs Kopienas ražošanas nozares pārdošanas apjoma pieaugums.
(85)
Pārskata periodā rentabilitāte, kas izteikta procentos no neto tirdzniecības darījumu vērtības nesaistītajām personām, mainījās šādi:
18. tabula - Rentabilitāte
Rentabilitāte
2000. gads
2001. gads
2002. gads
2003. gads
IP
Procenti no neto tirdzniecības darījumu vērtības
-3,1 %
0 %
3,9 %
8,4 %
11,4 %
Avots: pārbaudītas Kopienas ražošanas nozares atbildes uz anketas jautājumiem.
(86)
Kopienas ražošanas nozares rentabilitātei bija tāda pati tendence kā Kopienas ražošanas nozares pārdošanas cenām. Pēc zaudējumiem 2000. gadā un 2001. gada bez zaudējumiem un peļņas, Kopienas ražošanas nozare 2002. gadā un turpmākajos gados guva peļņu. Tad rentabilitāte palielinājās no 3,9 % 2002. gadā līdz 11,4 % IP. Tas galvenokārt notika, pateicoties ražošanas novirzīšanai uz ražojumiem ar augstāku pievienoto vērtību. Pārskata periodā vidējā Kopienas ražošanas nozares iegūtā peļņa bija 4,5 %.
(87)
Ienākumiem no ieguldījumiem, izsakot kā peļņu un zaudējumus saistībā ar ieguldījumu neto bilances vērtību, bija tāda pati tendence kā rentabilitātei.
19. tabula - Ienākums no ieguldījumiem
Ienākums no ieguldījumiem
2000. gads
2001. gads
2002. gads
2003. gads
IP
%
-2,9 %
0 %
3,2 %
7,8 %
11,5 %
Indekss
- 100
-1
114
275
403
Tendence salīdzinājumā ar iepriekšējo gadu
99
115
161
128
Avots: pārbaudītas Kopienas ražošanas nozares atbildes uz anketas jautājumiem.
4. Citu faktoru izraisītās sekas
(88)
Kopienas ražošanas nozares DM eksporta apjoms pārskata periodā svārstījās. Tomēr kopumā IP tas saglabājās tādā paša līmenī kā 2000. gadā (neliels samazinājums par 1 %). Šis eksports joprojām bija apmēram 40 % no kopējās Kopienas ražošanas nozares produkcijas IP.
20. tabula - Kopienas ražošanas nozares eksports
Kopienas ražošanas nozares eksports
2000. gads
2001. gads
2002. gads
2003. gads
IP
Indekss
100
104
95
113
99
Tendence salīdzinājumā ar iepriekšējo gadu
4
-9
18
-13
Avots: pārbaudītas Kopienas ražošanas nozares atbildes uz anketas jautājumiem.
(89)
DM importa apjoms Kopienā no valstīm, kas nav ĶTR, mainījās šādi:
21. tabula - Imports no trešām valstīm
Tonnas
2000. gads
2001. gads
2002. gads
2003. gads
IP
Austrālija
49 032
66 582
42 599
68 090
63 043
Ziemeļkoreja
26 660
71 385
36 614
38 245
35 172
Turcija
43 625
40 463
33 446
22 625
42 763
Brazīlija
31 831
25 916
25 872
25 610
39 017
Krievija
2 520
12 928
8 107
9 773
24 380
Dienvidkoreja
0
1 528
1 202
1 879
4 893
Citas valstis
10 376
139 240
129 401
136 807
149 284
Trešās valstis kopā
164 044
358 042
277 240
303 027
358 552
Indekss
100
218
169
185
219
Tendence salīdzinājumā ar iepriekšējo gadu
118
-49
16
34
Avots: EUROSTAT un ražotāju pieprasītāju sniegtā tirgus informācija.
(90)
Kopējie DM importa apjomi no citām trešām valstīm, kas nav ĶTR, vairāk nekā dubultojās pārskata periodā, palielinoties no 164 044 tonnām 2000. gadā līdz 358 552 tonnām IP. Galvenie eksportētāji uz Kopienu bija Austrālija, Ziemeļkoreja, Turcija, Brazīlija, Krievija un Dienvidkoreja.
(91)
Importa ar izcelsmi trešās valstīs, kas nav ĶTR, tirgus daļa pārskata periodā palielinājās par 15,6 procenta punktiem un bija 39,3 %.
22. tabula - Importa no citām trešām valstīm tirgus daļa
Importa no citām trešām valstīm tirgus daļa
2000. gads
2001. gads
2002. gads
2003. gads
IP
Procenti no brīvā tirgus
23,7 %
45,2 %
39,5 %
37,1 %
39,3 %
Indekss
100
191
167
157
166
Tendence salīdzinājumā ar iepriekšējo gadu
91
-24
-10
9
Avots: Eurostat un ražotāju pieprasītāju sniegtā tirgus informācija.
(92)
Vidējās importa cenas no citām trešām valstīm IP bija augstākas nekā Kopienas ražošanas nozares cenas, izņemot importa cenas no Ziemeļkorejas, Krievijas un Dienvidkorejas. Jānorāda, ka attiecīgā ražojuma imports no šīm trešām valstīm bija tikai 8,9 % no kopējā importa Kopienā pārskata periodā, ar kopīgo tirgus daļu Kopienā 7,1 % salīdzinājumā ar 40 % ĶTR tirgus daļu.
23. tabula - Imports Kopienā no citām trešām valstīm - cenas
Imports Kopienā no citām trešām valstīm (EUR)
2000. gads
2001. gads
2002. gads
2003. gads
IP
Austrālija
235
228
225
213
183
Ziemeļkoreja
111
128
128
109
128
Turcija
164
181
184
160
169
Brazīlija
182
180
200
201
188
Krievija
122
132
133
119
114
Dienvidkoreja
Nepiemēro
139
154
126
132
Citas valstis
178
223
186
196
229
Avots: EUROSTAT.
(93)
Pamatojoties uz iepriekš izklāstīto, uzskata, ka attiecīgā ražojuma importam no citām trešām valstīm pārskata periodā nebija nozīmīgas ietekmes uz Kopienas ražošanas nozares ekonomisko stāvokli.
5. Secinājumi par Kopienas ražošanas nozares stāvokli
(94)
Spēkā esošie pasākumi ir daļēji veicinājuši Kopienas ražošanas nozares atlabšanu kopš 2000. gada. Vienlaikus ar kopējā Kopienas patēriņa pieaugumu Kopienas ražošanas nozare spēja palielināt pārdošanas apjomus un palielināt cenas. Tādiem ekonomikas faktoriem kā ražošana, ražošanas jauda un jaudas izmantojums, rentabilitāte, ienākumi no ieguldījumiem arī bija vērojamas pozitīvas pārmaiņas. Šie rādītāji parāda, ka Kopienas ražošanas nozare centās paaugstināt savu konkurētspēju ar zināmiem panākumiem: Kopienas ražošanas nozares tirdzniecības darījumi Kopienā no 2002. gada bija rentabli.
(95)
No otras puses, citiem rādītājiem bija negatīvas pārmaiņas: Kopienas tirgus daļa un ieguldījumi brīvā tirgū samazinājās, toties krājumi, ražošanas vienības izmaksas un darbaspēka izmaksas palielinājās. Tomēr var secināt, ka kopumā Kopienas ražošanas nozares stāvoklis būtiski uzlabojās pārskata periodā, pat ja konstatētā atlabšana ir daļēja. Šī Kopienas ražošanas nozares atlabšana joprojām ir viegli ievainojama, cita starpā, pieaugušā dempinga cenu spiediena dēļ, ko rada imports no ĶTR.
(96)
Ņemot vērā Kopienas nozares nosacīto atlabšanu, dempinga importa radītā kaitējuma turpināšanos nevar konstatēt. Tādēļ tika pārbaudīts, vai zaudējumi atsāktos, ja pasākumus pārtrauktu.
G. IESPĒJAMĪBA, KA KAITĒJUMS VARĒTU ATKĀRTOTIES
(97)
Attiecībā uz iespējamo ietekmi uz Kopienas nozari, ja spēkā esošos pasākumus atceltu, ņēma vērā vairākus faktorus kopā ar iepriekš apkopotiem atzinumiem.
(98)
Salīdzinājums starp importu no ĶTR un no citām trešām valstīm Kopienā ir parādījis būtiskas cenu atšķirības. Importa cenas no citām valstīm, izņemot Krieviju, Ziemeļkoreju un Dienvidkoreju, bija augstākas nekā Kopienas ražošanas nozares pārdošanas cenas pārskata periodā, savukārt vidējās Ķīnas importa dempinga cenas samazinājās par 10 %.
(99)
Attiecībā uz relatīvi zemajām importa cenām no Krievijas, Ziemeļkorejas un Dienvidkorejas jānorāda, ka to vidējās eksporta cenas uz EK samazinājās mazāk salīdzinājumā ar Ķīnas importa cenām uz EK. Turklāt no minētajām valstīm importētie apjomi saglabājās ļoti zemā līmenī salīdzinājumā ar Ķīnas importu. Krievijas, Ziemeļkorejas un Dienvidkorejas kopējā tirgus daļa IP bija 7,1 %, t. i., mazāk nekā piektā daļa no ĶTR tirgus daļas. Tāpēc IP Ķīnas importa ekonomiskā ietekme uz Kopienas DM tirgu ievērojami pārsniedz ietekmi, kāda bija importam no Krievijas, Ziemeļkorejas un Dienvidkorejas, un nekas nenorāda, ka tas nākotnē mainīsies.
(100)
Kā jau sīkāk izklāstīts 45. līdz 50. apsvērumā, ja antidempinga pasākumus atcels, attiecīgā ražojuma importa apjoms par dempinga cenām no ĶTR, visticamāk, palielināsies, un cenas samazināsies šādu iemeslu dēļ:
-
ĶTR ir ievērojama lieka ražošanas jauda, un tai ir vislielākie magnezīta rūdas resursi pasaulē,
-
cenu un apjomu tendences pārskata periodā jau parāda iespējamo turpmāko cenu samazināšanos un apjoma palielināšanos,
-
cenas, kuras Ķīnas eksportētāji varētu prasīt, ja nebūtu antidempinga pasākumu, potenciāli ir ļoti zemas, ja ņem vērā, ka tajās iekļauta maksa par eksporta licenci,
-
Kopienas tirgus ir pievilcīgs apjoma ziņā, un, tā kā eksports uz trešām valstīm, visticamāk, ievērojami nepalielināsies, ja atcels pašreizējos pasākumus, Ķīnas eksportētāji visdrīzāk mēģinās palielināt savu tirgus daļu EK, turpmāk samazinot savas eksporta cenas.
(101)
Var secināt, ka ievērojams Ķīnas importa apjoms par zemām cenām, kas joprojām samazinās, ir radījis arvien pieaugošu spiedienu uz Kopienas DM tirgu, kas visdrīzāk turpinātu pastiprināties, ja antidempinga pasākumus atceltu, jo importa cenas no ĶTR iespējams samazinātos, savukārt eksporta apjoms palielinātos. Importa pieplūdums no ĶTR visdrīzāk izraisītu tālāku Kopienas ražošanas nozares tirgus daļas samazināšanos, un, ņemot vērā paralēli notiekošās Kopienas nozares pārdošanas cenu un rentabilitātes pārmaiņas pārskata periodā, palielinātais spiediens uz cenām gandrīz noteikti izraisītu Kopienas ražošanas nozares peļņas samazināšanos. Arī citi rādītāji visdrīzāk mainītos negatīvi, ja Kopienas ražošanas nozare zaudētu pārdošanas apjomus un ja notiktu ievērojams cenu samazinājums.
(102)
Turklāt nav vērojami citi faktori, kas, iespējams, varētu radīt kaitējumu Kopienas ražošanas nozarei. Imports no citām valstīm bija vai nu par augstākām cenām, nekā ĶTR cenas, vai arī attiecīgie apjomi bija daudz mazāki, un nav pazīmju, ka tas mainītos nākotnē.
(103)
Ņemot vērā iepriekš izklāstīto, tiek secināts, ka - atceļot pasākumus - visdrīzāk atjaunotos kaitējums Kopienai, ko rada dempinga imports.
H. KOPIENAS INTERESES
1. Ievads
(104)
Saskaņā ar pamatregulas 21. pantu pārbaudīja, vai spēkā esošo antidempinga pasākumu termiņa pagarināšana būtu pret visas Kopienas interesēm. Kopienas interešu noteikšanai vērtējumu pamatoja ar ieinteresēto personu, t. i., Kopienas ražošanas nozares, importētāju un tirgotāju, kā arī attiecīgā ražojuma lietotāju dažādām interesēm.
(105)
Lai izvērtētu ietekmi, kāda varētu būt pasākumu termiņa pagarināšanai vai izbeigšanai, Komisija pieprasīja informāciju no visām iepriekšminētajām ieinteresētajām personām. Komisija nosūtīja anketas attiecīgā ražojuma 18 importētājiem un 17 lietotājiem. Neviens no importētājiem uz anketas jautājumiem neatbildēja, lai gan divi no tiem sniedza daļēju rakstisku informāciju. Viens no lietotājiem daļēji atbildēja uz anketas jautājumiem.
(106)
Jāatgādina, ka iepriekšējā izmeklēšanā neatzina, ka aizsardzības pasākumu pieņemšana būtu pretrunā Kopienas interesēm. Turklāt būtu jānorāda, ka pašreizējā izmeklēšana ir atkārtota, tātad analizē stāvokli, kad antidempinga pasākumi jau ir spēkā. Tādējādi šīs izmeklēšanas grafiks un raksturs ļauj izvērtēt iespējamo negatīvo ietekmi, kāda varēja būt antidempinga pasākumiem saistībā ar attiecīgajām personām.
(107)
Pamatojoties uz to, pārbaudīja, vai, neņemot vērā secinājumus par varbūtējo dempinga, kas rada kaitējumu, turpināšanos un atkārtošanos, ir pamatoti iemesli, kas ļautu secināt, ka šajā konkrētajā gadījumā saglabāt pasākumus nav Kopienas interesēs.
2. Kopienas ražošanas nozares intereses
(108)
Jāatgādina, ka ir konstatēts, ja nesaglabās antidempinga pasākumus, dempings visdrīzāk turpināsies ar augstu un pieaugošu dempinga starpību, kas izraisīs Kopienas ražošanas nozares stāvokļa pasliktināšanos, kas joprojām nav stabila un pilnībā atlabusi. No otras puses, pasākumu turpināšana palīdzētu Kopienas ražošanas nozarei pilnībā atlabt un izvairīties no turpmākiem zaudējumiem. Turklāt Kopienas ražošanas nozares pūles racionalizēt savu ražošanu un paaugstināt savu konkurētspēju, kā arī Kopienas ražošanas nozares gūtā peļņa pārskata perioda pēdējos trīs gados pierāda, ka Kopienas ražošanas nozare ir dzīvotspējīga un konkurētspējīga.
(109)
Ņemot vērā iepriekš izklāstīto, secināja, ka spēkā esošo pasākumu termiņš ir jāpagarina, lai novērstu dempinga importa negatīvās sekas, kas varētu apdraudēt Kopienas ražošanas nozares atlabšanas procesu un galu galā tās pastāvēšanu un, tādējādi arī daudzas darbvietas. Ir jāņem vērā arī tas, ka šīs Kopienas ražošanas nozares izzušanai būtu negatīva ietekme uz pakārtotām nozarēm, jo tad būtiski samazinātos piegādātāju izvēles iespējas.
3. Importētāju intereses
(110)
Kā minēts iepriekš, neviens no nesaistītajiem importētājiem uz Komisijas izsūtītās anketas jautājumiem neatbildēja. Jau pats sadarbības trūkums liecina par to, ka pasākumi nav būtiski negatīvi ietekmējuši šīs nozares ekonomisko stāvokli. To apstiprina tas, ka importētāji turpināja tirgot attiecīgo ražojumu ievērojamos apjomos, pārskata periodā pat palielinot importēto apjomu.
(111)
Tāpēc secina, ka attiecīgā ražojuma importētājus nav negatīvi ietekmējusi spēkā esošo antidempinga pasākumu piemērošana. Tāpēc pasākumu turpināšana nākotnē, visticamāk, nepasliktinās to ekonomisko stāvokli.
4. Lietotāju intereses
(112)
Attiecīgā ražojuma lietotāji, t. i., pakārtotās ražošanas nozares, ir ugunsizturīgo materiālu ražotāji. Kā minēts iepriekš, tikai viens no 17 lietotājiem, kuriem Komisijas dienesti nosūtīja anketu, uz to atbildēja, un arī tikai daļēji. Tāpat kā attiecībā uz importētājiem, nelielā sadarbība liecina par to, ka pasākumi nav būtiski negatīvi ietekmējuši šīs nozares ekonomisko stāvokli. Lai gan pakārtotās nozares uzņēmumu, kas sadarbojās, pārstāvība ir ierobežota, jo tie IP iegādājās mazāk nekā 5 % kopējā no ĶTR importētā DM, spēkā esošo pasākumu ietekmi uz to stāvokli izvērtēja.
(113)
Šajā sakarā izmeklēšana konstatēja, ka lietotājs, kas sadarbojās, turpināja importēt DM, kura izcelsme ir ĶTR, neskatoties uz spēkā esošajiem pasākumiem. Šie pasākumi neradīja ugunsizturīgo materiālu ražotājiem apdraudējumu, kas tos spiestu mainīt piegādes avotus. Lai gan DM nav nenozīmīga, kaut gan tā ir neliela ugunsizturīgo materiālu ražošanas izmaksu daļa, Ķīnas importa cenas joprojām bija salīdzinoši zemas, un tās pat vidēji samazinājās pārskata periodā. Tāpēc var secināt, ka antidempinga pasākumiem nav nozīmīgas negatīvas ietekmes uz attiecīgā ražojuma lietotāju izmaksām un rentabilitāti.
(114)
Lietotājs, kurš sadarbojās, apgalvoja, ka īstermiņā antidempinga pasākumu saglabāšanai nebūtu nozīmīgas ietekmes uz viņa stāvokli, savukārt vidējā termiņā vai ilgtermiņā tas varētu novest pie tā, ka arvien vairāk ugunsizturīgo materiālu ražotu ārpus EK un ievestu EK izejvielas - DM - vietā.
(115)
Šajā sakarā jāatgādina, kā minēts iepriekš, ka spēkā esošo antidempinga pasākumu rezultātā Kopienas tirgus nav slēgts DM importam, bet to rezultāts ir bijis negodīgas tirdzniecības prakses apkarošana un dempinga importa traucējošās ietekmes novēršana līdz zināmai pakāpei. Nodrošinot vienādus spēles noteikumus Kopienas DM ražošanas nozarei, EK tirgū tiek garantēta arī augstāka konkurences pakāpe starp dažādiem DM piegādātājiem, tostarp Ķīnas DM eksportētājiem.
(116)
Turklāt tika konstatēts, ka uz dažiem citiem nozīmīgiem tirgiem, tostarp uz ASV, eksports no ĶTR bija par augstākām cenām nekā uz Kopienu. Nav vērojams, ka pasākumi izraisījuši importa cenu pieaugumu Kopienā virs importa cenām uz citām trešām valstīm. Pretenziju, ka antidempinga pasākumi ietekmētu konkurētspēju citos tirgos, tāpēc noraidīja.
(117)
Secināja, ka tad, ja pasākumus saglabās tajā pašā līmenī, tas neizraisīs lietotāju stāvokļa pasliktināšanos.
5. Secinājums par Kopienas interesēm
(118)
Izmeklēšana parādīja, ka pastāvošie antidempinga pasākumi ļāva Kopienas ražošanas nozarei zināmā mērā atlabt. Ja pasākumus atceltu, tas apdraudētu atlabšanas procesu un, iespējams, novestu līdz Kopienas nozares izzušanai. Tādēļ pasākumu turpināšana ir Kopienas nozares interesēs.
(119)
Turklāt esošajiem pasākumiem iepriekš nav bijusi acīmredzama negatīva ietekme uz lietotāju un importētāju ekonomisko stāvokli. Pamatojoties uz pašreizējā izmeklēšanā apkopoto informāciju, ja notiks cenu palielināšanās, ko radīs antidempinga pasākumu piemērošana, tā nebūs nesamērīga ne attiecībā uz lietotājiem, salīdzinājumā ar Kopienas nozares ieguvumu, novēršot dempinga importa radītos tirdzniecības traucējumus, ne attiecībā uz lietotāju ieguvumu no pastāvīgas konkurences starp dažādiem DM piegādātājiem EK tirgū. Tāpēc secina, ka nav pamatotu iemeslu nepagarināt esošos antidempinga pasākumus.
I. ANTIDEMPINGA PASĀKUMI
(120)
Visas ieinteresētās personas informēja par būtiskajiem faktiem un apsvērumiem, pamatojoties uz kuriem ierosina saglabāt esošos pasākumus. Tām arī noteica termiņu, kurā darīt zināmus savus apsvērumus par nosūtīto informāciju. Netika saņemtas nekādas piezīmes, kas liktu mainīt iepriekšminētos secinājumus.
(121)
No iepriekš izklāstītā var secināt, ka saskaņā ar pamatregulas 11. panta 2. punktu ĶTR izcelsmes DM importam noteiktie mainīgie antidempinga maksājumi kopā ar minimālo cenu EUR 120 par tonnu, kas piemēroti ar Regulu (EK) Nr. 360/2000, ir jāsaglabā.
IR PIEŅĒMUSI ŠO REGULU.
1. pants
1. Ar šo piemēro galīgo antidempinga maksājumu tāda dedzināta magnēzija importam, kura KN kods ir 2519 90 30 un kura izcelsme ir Ķīnas Tautas Republikā.
2. Maksājuma summa ir:
a)
starpība starp viszemāko importa cenu EUR 120 par tonnu un neto cenu ar piegādi līdz Kopienas robežai pirms nodokļu nomaksas visos gadījumos, kad attiecīgā cena ir:
-
zemāka nekā viszemākā importa cena un
-
noteikta, pamatojoties uz pavadzīmi, ko eksportētājs, kurš atrodas Ķīnas Tautas Republikā, izsniedzis tieši nesaistītajai pusei Kopienā (TARIC papildkods A439);
b)
nulle, ja neto cena ar piegādi līdz Kopienas robežai pirms nodokļu nomaksas ir noteikta, pamatojoties uz pavadzīmi, ko eksportētājs, kurš atrodas Ķīnas Tautas Republikā, izsniedzis tieši nesaistītajai pusei Kopienā, un ir vienāda ar viszemāko importa cenu EUR 120 par tonnu, vai ir lielāka par to (TARIC papildkods A439);
c)
vienāda ar ad valorem nodokli, kas ir 63,3 % (TARIC papildkods A999), pārējos gadījumos, uz kuriem neattiecas a) un b) apakšpunkts.
3. Gadījumos, kad antidempinga maksājums ir noteikts saskaņā ar 1. panta 2. punkta a) apakšpunktu, un ja preces ir bojātas pirms laišanas brīvā apgrozībā, un tāpēc, lai noteiktu muitas vērtību, faktiski samaksāto vai maksājamo cenu sadala saskaņā ar 145. pantu Komisijas Regulā (EEK) Nr. 2454/93 (1993. gada 2. jūlijs), kas nosaka īstenošanas noteikumus Padomes Regulai (EEK) Nr. 2913/92 par Kopienas muitas kodeksa izveidi (7), iepriekš noteikto viszemāko importa cenu samazina par procentuālo daļu, kura atbilst faktiski samaksātās vai maksājamās cenas sadalījumam. Tad maksājamā summa ir vienāda ar starpību starp samazināto viszemāko importa cenu un samazināto neto cenu ar piegādi līdz Kopienas robežai pirms muitošanas.
4. Ja nav noteikts citādi, piemēro spēkā esošos noteikumus par muitas nodokļiem un citu muitas praksi.
2. pants
Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2006. gada 5. maijā

Labels: 18
3
4
1